Title: ข้อบัญญัติองค์การบริหารส่วนตำบลบ่อทอง เรื่อง การลดหย่อนภาษีบำรุงท้องที่ พ.ศ. 2557

ข้อบัญญัติองค์การบริหารส่วนตำบลบ่อทอง

ข้อบัญญัติองค์การบริหารส่วนตำบลบ่อทอง
เรื่อง
การลดหย่อนภาษีบำรุงท้องที่ พ.ศ. ๒๕๕๗

อาศัยอำนาจตามความในมาตรา ๒๒ แห่งพระราชบัญญัติภาษีบำรุงท้องที่ พ.ศ.
๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
ประกอบกับมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ องค์การบริหารส่วนตำบลบ่อทองโดยความเห็นชอบของสภาองค์การบริหารส่วนตำบลบ่อทอง
และนายอำเภอบ่อทอง จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลบ่อทอง เรื่อง การลดหย่อนภาษีบำรุงท้องที่
พ.ศ. ๒๕๕๗

ข้อ ๒[๑]  ข้อบัญญัตินี้ให้ใช้บังคับในเขตองค์การบริหารส่วนตำบลบ่อทองนับตั้งแต่วันถัดจากวันประกาศในราชกิจจานุเบกษา

ข้อ ๓  บรรดา ข้อบัญญัติ
ข้อบังคับ ระเบียบ และคำสั่งอื่นใดในส่วนที่ตราไว้แล้ว
ในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔  ในข้อบัญญัตินี้
ที่ดิน หมายความว่า พื้นที่ดิน
และหมายความรวมถึง พื้นที่ที่เป็นภูเขา หรือที่มีน้ำด้วย
บุคคลธรรมดา หมายความว่า
บุคคลตามความหมาย แห่งประมวลกฎหมายแพ่งและพาณิชย์ และให้หมายความรวมถึง
คณะบุคคลที่มิใช่นิติบุคคลด้วย
ที่อยู่อาศัย หมายความว่า
บ้านเรือน ตึก กระท่อม หรือสิ่งปลูกสร้างที่คล้ายคลึงใด ๆ ที่มีประโยชน์ใช้สอยตามปกติ
เพื่อการอยู่อาศัย ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพ
หรือยังชีพของเจ้าของที่ดิน ไม่ว่าจะเป็นสัตว์ปีก แมลง สัตว์บก หรือสัตว์น้ำ
หรือสัตว์ครึ่งบกครึ่งน้ำใด ๆ ก็ตาม โดยการเลี้ยงสัตว์ในที่ดินดังกล่าว
อาจเป็นสถานที่ให้อาหารสัตว์ หรือแหล่งอาหารของสัตว์ หรือแหล่งพักนอนของสัตว์
แหล่งควบคุมกักกันสัตว์ หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ในการเพาะปลูกพืชผลที่เป็นประโยชน์ในการประกอบอาชีพ หรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตาม ของเจ้าของที่ดิน

ข้อ ๕  ให้บุคคลธรรมดาซึ่งเป็นเจ้าของที่ดินแปลงเดียวกัน
หรือหลายแปลงที่อยู่ในเขตจังหวัดชลบุรี และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน ให้ลดหย่อนไม่ต้องเสียภาษีบำรุงท้องที่ได้จำนวน
๔ ไร่

ข้อ ๖  กรณีที่ดิน
มีสิ่งปลูกสร้าง และใช้สิ่งปลูกสร้างนั้นเป็นสถานประกอบกิจการค้า หรือให้เช่า ไม่ได้รับการลดหย่อนสำหรับของส่วนที่ดิน
ที่มีสิ่งปลูกสร้างที่ใช้เป็นสถานที่ใช้เป็นสถานประกอบกิจการค้าหรือให้เช่านั้น

ข้อ ๗  ให้นายกองค์การบริหารส่วนตำบลบ่อทอง
เป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบฯ ข้อบังคับ
ประกาศ หรือคำสั่งเพื่อปฏิบัติให้เป็นไปตามข้อบัญญัตินี้

ประกาศ
ณ วันที่ ๒๑ ตุลาคม พ.ศ. ๒๕๕๗
ศุภชัย
 ธาราธนวัตร
นายกองค์การบริหารส่วนตำบลบ่อทอง

ปริยานุช/ผู้จัดทำ
๒๙ พฤษภาคม
๒๕๕๘

วริญา/ผู้ตรวจ
๙ มิถุนายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๑๖ ง/หน้า ๑๙๗/๑๘ พฤษภาคม ๒๕๕๘